चंचल का बिना बताए चले जाना अभिषेक बर्दाश्त नहीं कर पा रहा था, उसके मन में कई सवाल थे
क्या सच में भूल हो गई थी अभिषेक से? अभिषेक चाहे जितना कहता कि वह चंचल के बारे में नहीं सोचेगा, उतना ही वह उसके ख्यालों में उलझता जा रहा था।
एक हफ्ता हो गया है, न चंचल फोन उठा रही है, न मैसेज का जवाब दे रही है। मैसेज शायद पढ़े भी नहीं, क्योंकि ब्लू टिक नहीं आ रहा था। फिर सोचा कि हो सकता है कि ब्लू टिक का ऑप्शन ही हटा दिया हो उसने… मन को तसल्ली देने के लिए क्या-क्या नहीं सोच गया था वह।
क्या वह नाराज है, पर किस बात से? क्या उससे कोई गलती हो गई है? इतने दिनों में वह पिछली मुलाकात में उनके बीच हुए सारे संवादों को कई बार दोहरा चुका था। कुछ भी तो ऐसा नहीं कहा था उसने चंचल से जिससे वह नाराज होती या बुरा मान जाती तो फिर उस वजह से खफा है?
लेकिन नाराजगी की इतनी बड़ी तो नहीं है वह बात और प्यार करने वालों के बीच वह सब होना तो आम बात है। फिर चंचल कोई पुराने ख्यालों की लड़की तो नहीं है। मॉडर्न जमाने की लड़की है, आजादी पसंद है, पॉलिटिकल साइंस में एमए कर रही है। संपन्न परिवार की है, समाज के तौर-तरीकों से परिचित है, उस वजह से नाराज हो सकती है, यह बात उसे बार-बार परेशान कर रही थी।
हो सकता है मॉडर्न होने का लबादा पहने वह भी उन लड़कियों में से हो जो छोटे शहरों से कुछ बनने का सपना लेकर आती हैं। पर चंचल तो बरसों से बड़े शहर में रह रही है। आई पहले अकेली ही थी, पर फिर परिवार भी यहीं आ गया। पिता के पास पैसा है, इसलिए अपना घर भी खरीद लिया था। गांव में बहुत जमीन है उनकी और कई दुकानें भी।
वक्त के साथ बदलाव को अपनाना अच्छा है, पर हो सकता है चंचल को वे बातें अच्छी न लगती हों। हालांकि उसके घरवाले नहीं जानते थे कि वे एक-दूसरे से प्यार करते हैं और चंचल अक्सर अभिषेक से मिलती है। अभिषेक के दिमाग में हजार तरह की बातें दौड़ रही थीं। उसे कुछ समझ नहीं आ रहा था।
एक झुंझलाहट उसके भीतर पसरने लगी। ‘नहीं करना किसी को इतना प्यार! कमबख्त इश्क, इंसान को कहीं का नहीं छोड़ता। एक हफ्ते से परेशान हूं। रात की नींद गायब हो गई है, ऑफिस में मन नहीं लगता। नहीं बात करती तो न करे, मैं क्यों इतना दीवाना हुआ जा रहा हूं उसके पीछे?
आखिर वह भी तो मुझसे प्यार करती है। वह नहीं मिस कर रही होगी मुझे? क्या पता वापस गांव जाकर बसने का मन बना लिया हो। हो सकता है शहर रास न आया हो। मुझसे पीछा छुड़ाना चाहती हो, इसीलिए तो कोई संपर्क नहीं रख रही।’
“भाई कुछ प्रॉब्लम होगी। ऐसे ही किसी निर्णय पर मत पहुंच। इतनी कड़वाहट मन में रखेगा तो प्यार के लिए जगह ही नहीं बचेगी।”
अपने ममेरे भाई दीप की बात सुन भड़क उठा अभिषेक। दोनों में भाई से ज्यादा दोस्ती का रिश्ता था और एक दूसरे से कुछ नहीं छिपाते थे।
“हमेशा चंचल का पक्ष मत लिया कर। अगर कोई प्रॉब्लम है तो वह मुझे बता सकती है। लेकिन उसका एटीट्यूड मुझे समझ नहीं आता। न जाने किस गुमान में रहने लगी है इन दिनों। सब कुछ अपने आप संभाल सकती है, के दायरे में जैसे घूम रही हो। पैसे का घमंड भी हो सकता है। मैं तो एक सरकारी नौकरीपेशा व्यक्ति हूं। चाहे जो कह दीप, पर प्यार में ऐसा नहीं किया जाता!”
“मैं सिर्फ इतना कह रहा हूं कि हम जिसे प्यार करते हैं, उस पर भरोसा करना चाहिए। बिना सच जाने कोई राय नहीं बनानी चाहिए। प्यार करता है तो उसके बारे में गलत सोचने के बजाय, उसका जवाब आने का इंतजार कर। अपने ईगो को इसमें मत आने दे। प्यार में ईगो नहीं, दूसरे की भावनाओं को समझने की जरूरत होती है।”
दीप के जाने के बाद अभिषेक बहुत देर तक सोचता रहा। प्यार पर उसने अब तक जितनी भी किताबें पढ़ी थीं, उनके चैप्टर मन ही मन खोल कर फिर से पढ़ने लगा। आज उसे क्यों यह सोचने की जरूरत पड़ गई कि वह चंचल से प्यार करता भी है कि नहीं!
पल भर को उसे लगा कि प्यार जैसी कोई चीज होती ही नहीं है। अगर है भी तो उसकी वजह से इतना तड़पना, इतना परेशान रहना… चंचल को अब न तो वह फोन करेगा, न मैसेज… अभिषेक उस रात चैन की नींद सोया। व्हाट्सएप मैसेज भी नहीं चेक करे, लेकिन भीतर कहीं उसे लग रहा था कि जरूर चंचल उसी वजह से नाराज होगी। तभी तो उस दिन उसके ‘किस’ करने के बाद फौरन ही बिना कुछ कहे चली गई।
हां, उसने ‘किस’ किया था। नहीं रख पाया था काबू अपने ऊपर और उसके चेहरे को हाथों में भर उसके होंठ चूम लिए। हल्की-हल्की बारिश हो रही थी और हवा के मदमस्त करने वाले झोंके उसकी लटों के साथ अठखेलियां कर रहे थे। टाइट जींस और स्लीवलेस टॉप से झलकता उसका यौवन किसी को भी उस समय मदहोश कर सकता था। और वह तो उससे प्यार करता था, वह तो उसकी थी, उस पर अधिकार था। फिर कैसे रोक पाता खुद को? मौसम भी बेईमान हो रहा था। चंचल कुछ पल खड़ी रही। शायद जो हुआ उसे समझ या महसूस कर रही थी। फिर बिना कुछ कहे चली गई।
क्या सच में भूल हो गई थी अभिषेक से? अभिषेक चाहे जितना कहता कि वह चंचल के बारे में नहीं सोचेगा, उतना ही वह उसके ख्यालों में उलझता जा रहा था। उसे याद न करे, उससे मिलने के लिए न व्याकुल हो… नहीं कर सकता वह ऐसा। चाहे चंचल को मनाना ही क्यों न पड़े, वह अपने प्यार को खोने को तैयार नहीं।
उसे यकीन हो गया था कि यही प्यार है। प्यार के सारे चैप्टर उसे समझ आ गए।
वह जाएगा चंचल से मिलने अपने सारे ईगो को एक तरफ रख। तभी उसके सवालों के जवाब मिल पाएंगे।
घर बंद था चंचल का। पड़ोसन ने बताया कि कोई दस दिन पहले ही सारा परिवार कहीं गया था। “मेरी आदत नहीं है खोद-खोद कर पूछने की, इसलिए बाहर आकर पूछा नहीं। घर के अंदर से ही देखा कि वे कैब में बैठकर जा रहे हैं। सामान था साथ में।”
निराश अभिषेक लौटने के लिए अपनी मोटरसाइकिल स्टार्ट कर ही रहा था कि एक कैब रुकी। हां, चंचल ही थी, पर अकेले।
“हेलो अभिषेक, तुम यहां? अच्छा लगा तुम्हें देखकर।”
अभिषेक का मन किया कि चंचल को बांहों में भर ले। उसे बताए कि कितना मिस किया उसे। उससे कहे कि वह उसके बिना नहीं रह सकता, कि वह उससे बहुत प्यार करता है। लेकिन यकायक उसके मुंह से निकला, “मैं सॉरी हूं। उस दिन के लिए मैं सॉरी हूं।”
“किस दिन की बात कर रहे हो और किसलिए सॉरी बोल रहे हो?” चंचल ने हैरानी से पूछा।
“बल्कि मैं सॉरी हूं। तुम्हारे फोन नहीं उठाए, मैसेज का जवाब नहीं दे पाई। जानती हूं तुम चिंतित होगे, पर क्या करती। सब कुछ अचानक ही हुआ। छोटे भाई ने जिद पकड़ ली कि वह विदेश में ही पढ़ाई करेगा।
मुझे मम्मी-पापा को लेकर दिल्ली जाना पड़ा। इतने दिन तैयारी में ही निकल गए। तुम तो जानते हो कि पापा को इन सब बातों की जानकारी नहीं है। वहां मौसी रहती हैं, लेकिन वह खुद अपनी जिम्मेदारियों में फंसी हुई हैं।
कुछ ठीक से सोच नहीं पा रही थी। फिर मम्मी की तबीयत खराब हो गई। अभी हॉस्पिटल में ही हैं। पापा उनके साथ हैं। मैं सॉरी हूं अभिषेक। मुझे तुम्हें इन्फॉर्म करना चाहिए था, पर अपनी समस्याओं का बोझ बस तुम पर नहीं डालना चाहती थी। आई लव यू,” कहते हुए चंचल ने अभिषेक के होंठों पर अपने अधर रख दिए।
प्यार के सारे चैप्टर फिर से अभिषेक के मन में तेजी से पलटने लगे।
- सुमना.बी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें